Latinský patriarchát Jeruzalema

Latinský patriarchát Jeruzalema alebo Latinský jeruzalemský patriarchát (lat. Patriarchatus Hierosolymitanus Latinorum) je diecézou, patriarchátom rímskokatolíckej cirkvi vo Svätej zemi (Izrael, Palestína, Jordánsko, Cyprus) so sídlom v Jeruzaleme. Na jeho čele stojí latinský patriarcha, pod ktorého cirkevnú správu spadajú najmä latinskí kresťania cudzieho pôvodu usadení vo Svätej zemi. Melchitskí katolíci ako východná cirkev sui generis pôsobiaca aj na jeho území majú ako hlavu vlastného patriarchu, ktorý nie je latinským patriarchom ale patriarchom východnej cirkvi pridruženej k Rímu. História Patriarchát bol založený v roku 1099 v súvislosti so vznikom križiackeho Jeruzalemského kráľovstva. Pre historické udalosti sa však Katolícka cirkev v jeruzalemskom patriarcháte nikdy zásadne nerozvinula. V 13. storočí spolu so zánikom križiackych štátov zanikla aj osobitná jurisdikcia patriarchátu, ktorý naďalej existoval len ako čestný titul. Náboženský život kresťanov v Jeruzaleme následne riadil pravoslávny patriarcha, ktorý sa vrátil z konštantínopolského exilu. Latinský patriarchát bol obnovený až po zmene politickej situácie v Osmanskej ríši pápežom Piom IX. v roku 1847. Narozdiel od patriarchov východných cirkví pridružených k Rímu, ktorých volia miestne synody, bol (a je) jeruzalemský latinský patriarcha menovaný priamo pápežmi. Prvým patriarchom obnoveného patriarchátu bol Giuseppe Valerga. Súčasným patriarchom je Talian Pierbattista Pizzaballa menovaný do úradu pápežom Františkom v októbri 2020. Zoznam patriarchov od obnovenia v 19. storočí Údaje podľa: Giuseppe Valerga (1847 – 1872) Vincenzo Bracco (1873 – 1889) Luigi Piavi (1889 – 1905) Filippo Camassei (1906 – 1919) Luigi Barlassina (1920 – 1947) Alberto Gori (1949 – 1970) Giacomo Beltritti (1970 – 1987) Michel Sabbah (1987 – 2008) Fouad Twal (2008 – 2016). Pierbattista Pizzaballa (od 2016 ako administrátor, od 2020 ako patriarcha) Referencie